เงินบาทผันผวนในทิศทางที่อ่อนค่าลง
สัปดาห์ที่ผ่านมาอัตราดอกเบี้ยระยะสั้นยังคงทรงตัว โดยมีการตัดจ่ายเงินภาษีหัก ณ ที่จ่าย
12 ธ.ค. 2554

สัปดาห์ที่ผ่านมาอัตราดอกเบี้ยระยะสั้นยังคงทรงตัว โดยมีการตัดจ่ายเงินภาษีหัก ณ ที่จ่าย
ผ่านระบบธนาคารในช่วงปลายสัปดาห์ ขณะที่ธนาคารพาณิชย์เตรียมสภาพคล่องรองรับการเบิกถอนเงินสดของลูกค้าในช่วงวันหยุดต่อเนื่อง
ทั้งนี้ อัตราดอกเบี้ยอินเตอร์แบงก์ประเภทกู้ยืมข้ามคืนยังทรงตัว โดยมีระดับหนาแน่นที่ 3.15% ไม่เปลี่ยนแปลงจากปลายสัปดาห์ก่อน ส่วนอัตราผลตอบแทนถัวเฉลี่ยที่ประมูลได้ของธุรกรรมซื้อคืนพันธบัตรแบบทวิภาคี (Bilateral Repo) ระยะเวลาไม่เกิน 1 เดือน อยู่ที่ 3.2497-3.25% เทียบกับ 3.24966-3.25% ปลายสัปดาห์ก่อน
ระหว่างวันที่ 1316 ธ.ค. ธนาคารพาณิชย์จะมีการปิดสำรองสภาพคล่องรายปักษ์ในวันอังคารและเข้าสู่ปักษ์ใหม่ในวันศุกร์ รวมถึงจะมีการตัดจ่ายเงินภาษีมูลค่าเพิ่มรายเดือนผ่านระบบธนาคาร ขณะที่อาจมีสภาพคล่องจากลูกค้าบางส่วนทยอยไหลกลับสู่ระบบหลังผ่านพ้นช่วงวันหยุดยาว ซึ่งคงมีอิทธิพลให้อัตราดอกเบี้ยระยะสั้นของไทยทรงตัวใกล้ระดับ 3.25% ต่อเนื่องจากสัปดาห์ก่อน ทั้งนี้ตลาดคงติดตามผลการประชุมนโยบายการเงินของธนาคารกลางสหรัฐในวันที่ 13 ธ.ค.
ด้านอัตราผลตอบแทนพันธบัตรรัฐบาลไทย ประเภทอายุ 5 ปี ปิดที่ระดับ 3.09% ในวันศุกร์ ลดลงจาก 3.18% ในสัปดาห์ก่อน อัตราผลตอบแทนพันธบัตรปรับลดลงต่อเนื่อง ท่ามกลางแรงซื้อของนักลงทุนต่างชาติ ขณะที่ตลาดคาดการณ์ถึงการปรับลดอัตราดอกเบี้ยนโยบายเพิ่มเติมของ กนง.ในระยะถัดไป
อัตราผลตอบแทนพันธบัตรสหรัฐ ประเภทอายุ 10 ปี ปิดที่ระดับ 1.97% ในวันพฤหัสบดี ลดลงจาก 2.03% ในสัปดาห์ก่อน อัตราผลตอบแทนพันธบัตรสหรัฐปรับเพิ่มขึ้นในช่วงต้นสัปดาห์ ท่ามกลางความคาดหวังต่อความคืบหน้าในการแก้ปัญหาหนี้ยุโรป ก่อนที่จะปรับลดลงกลางปลายสัปดาห์ เนื่องจาก S&amp;P เตือนว่าอาจทำการปรับลดอันดับความน่าเชื่อถือของหลายประเทศในยุโรป ขณะที่ธนาคารกลางยุโรป (ECB) ทำลายความหวังของนักลงทุนที่ว่า ผู้กำหนดนโยบายกำลังจัดเตรียมมาตรการทางการเงินขนาดใหญ่ในการควบคุมวิกฤตหนี้ยูโรโซน
ด้านอัตราแลกเปลี่ยน ค่าเงินบาทผันผวนในทิศทางที่อ่อนค่าลง โดยในช่วงต้นสัปดาห์ เงินบาทอ่อนค่าลงตามแรงขายสินทรัพย์เสี่ยง ท่ามกลางความกังวลต่อการประกาศทบทวนอันดับเครดิตของหลายประเทศในยูโรโซนโดย S&amp;P
อย่างไรก็ดี เงินบาทลดช่วงติดลบทั้งหมดลง หลังจากที่ความหวังต่อมาตรการแก้วิกฤตหนี้ยุโรปจาก ECB และที่ประชุม EU Summit ช่วยหนุนทิศทางเงินยูโร และเงินเอเชียให้ฟื้นตัวขึ้นบางส่วน นอกจากนี้เงินบาทยังมีปัจจัยบวกจากการเข้าซื้อสุทธิหุ้นไทยของนักลงทุนต่างชาติอีกด้วย เงินบาทกลับมาอ่อนค่าลงอีกครั้งในช่วงท้ายสัปดาห์ หลังจากที่ตลาดมองว่า ECB และทางการยุโรปยังคงไม่ประกาศมาตรการที่แข็งกร้าวต่อการจัดการวิกฤตออกมาตามที่ตลาดคาดหวังไว้ในวันที่ 9 ธ.ค. เงินบาทอยู่ที่ 30.92 จาก 30.75 บาทต่อเหรียญสหรัฐ ในวันศุกร์ก่อนหน้า
สำหรับแนวโน้มสัปดาห์นี้ เงินบาทอาจเคลื่อนไหวในกรอบ 30.7031.05 บาทต่อเหรียญสหรัฐ โดยคงต้องจับตาพัฒนาการของวิกฤตหนี้ยูโรโซนการตอบรับของตลาดการเงินต่อผลการประชุมสุดยอดสหภาพยุโรป การประชุมนโยบายการเงินของธนาคารกลางสหรัฐในวันที่ 13 ธ.ค. ตลอดจนการรายงานตัวเลขเศรษฐกิจสหรัฐ ที่สำคัญ ได้แก่ ผลสำรวจภาคการผลิตของเฟดสาขานิวยอร์ก ผลสำรวจแนวโน้มธุรกิจของเฟดสาขาฟิลาเดลเฟียเดือน ธ.ค. ผลผลิตภาคอุตสาหกรรม ยอดค้าปลีก ดัชนีราคาผู้บริโภค ดัชนีราคาผู้ผลิต งบประมาณของรัฐบาลกลางเดือน พ.ย. ข้อมูลเงินทุนไหลเข้าสุทธิสู่ตลาดการเงินสหรัฐ สต๊อกสินค้าคงคลังภาคธุรกิจเดือน ต.ค. ดุลบัญชีเดินสะพัดประจำไตรมาส 3/2554 และจำนวนผู้ขอรับสวัสดิการว่างงานรายสัปดาห์
เงินยูโรและเงินเยนเมื่อเทียบกับเงินดอลลาร์สหรัฐ เงินยูโรแตะระดับต่ำสุดในรอบ 1 สัปดาห์ก่อนฟื้นตัวขึ้น เงินยูโรทรงตัวในช่วงต้นกลางสัปดาห์ ท่ามกลางความหวังต่อการแก้วิกฤตหนี้ยุโรปจาก ECB และทางการยุโรป แม้ว่า S&amp;P ได้ออกมาเตือนว่า อาจมีการทบทวนอันดับเครดิตของประเทศสมาชิกยูโรโซนหลังจากประเมินความคืบหน้าจากผลการประชุม EU Summit แล้ว กระนั้นก็ดี เงินยูโรต้องลดช่วงบวกทั้งหมดลง หลังปราศจากสัญญาณการเพิ่มปริมาณเข้าซื้อพันธบัตรรัฐบาลยูโรโซนจากการประชุมนโยบายการเงินของ ECB แม้ว่าจะมีการปรับลดอัตราดอกเบี้ยนโยบายลงมาที่ 1% และประกาศมาตรการด้านสภาพคล่องเพิ่มเติมก็ตาม นอกจากนี้ ความไม่แน่นอนก่อนผลการประชุม EU Summit ก็กระตุ้นแรงเทขายเงินยูโรด้วยเช่นกัน
อย่างไรก็ดี การคาดการณ์ว่า ECB ยังคงเข้าซื้อพันธบัตรรัฐบาลอิตาลี ช่วยหนุนให้เงินยูโรฟื้นตัวขึ้นอีกครั้งในช่วงท้ายสัปดาห์ เงินเยนทยอยแข็งค่าตลอดสัปดาห์ ท่ามกลางความผิดหวังต่อแผนการแก้วิกฤตหนี้ยุโรปจากที่ ECB และที่ประชุม EU Summit ที่ยังคงไม่ประกาศมาตรการที่แข็งกร้าวออกมา ในวันที่ 9 ธ.ค. เงินยูโรอยู่ที่ 1.3419 เทียบกับ 1.3402 เหรียญสหรัฐต่อยูโร ในวันที่ 2 ธ.ค. ส่วนเงินเยนอยู่ที่ 77.72 จาก 77.99 เยนต่อเหรียญสหรัฐในวันศุกร์ก่อนหน้า